Carsten Hansen (S), 2002-11-07:
Med lovforslaget ønsker regeringen med virkning fra januar måned næste år at etablere en momskompensationsordning for en række selvejende uddannelsesinstitutioner, der er godkendt i forhold til en række uddannelseslove under Undervisningsministeriet.
Med loven ønsker ministeren at ændre den nugældende ordning, hvor de selvejende institutioner får taxametertilskud, der indeholder tilskud til dækning af institutionernes udgifter til ikkefradragsberettiget købsmoms.
Ministerens forslag til momskompensationsordningen vil indebære, at tilskud til udgifter til ikkefradragsberettiget købsmoms udskilles fra instituionernes taxametertilskud, der dækker undervisningsudgifter, fællesudgifter og bygningsudgifter, og at institutionerne i stedet for får deres faktiske udgifter til denne moms kompenseret af ministeren og Undervisningsministeriet.
Vi Socialdemokrater mener egentlig, at det kan være ganske fornuftigt at skabe et bedre økonomisk system, hvor uddannelsesinstitutionerne også kan købe af hinanden.
Der er ingen tvivl om, at der her har været en barriere for at udveksle ydelser imellem institutionerne også på anden måde.
Men så er det forskelligt, om man løser opgaverne ved egenproduktion, eller man f.eks. kan udlicitere en række opgaver, hvilket kan være fornuftigt nok nogle steder.
Efter lovforslagets bemærkninger vil ministeren etablere en særlig overgangsordning.
Men efter de oplysninger, vi har fået efter at have talt med baglandet på det her område, betyder det faktisk, at en række uddannelsesinstitutioner vil få nedsat deres bygningstaxameter med 15 pct. i forhold til 2002-niveauet.
Det tilsvarende beløb for CUE i Kolding er 3,2 mio. kr., og for Aalborg 7,5 mio. kr. Problemet er jo så i denne her forbindelse, at skolerne ikke har mulighed for at nedsætte deres omkostninger tilsvarende.
Derfor vil det jo betyde, at de lægger denne her udgift over på undervisningssiden, og det vil også betyde, at skolerne jo skal hente det på undervisningen, og det vil vi ikke være med til.
Derfor er det vigtigt, at skolerne i deres budgetter får mulighed for at fastholde det her.
Det er ret tilfældigt, hvad det er for nogle skoler, der har nået at bygge, og hvem der ikke har bygget.
Det er jo ganske store beløb, de har bygget for.
Jeg ved, at i Odense er det over 300 mio. kr., man har bygget for, som man jo har betalt momsen for i sin tid, som nu ikke kan afløftes.
Så har vi forstået på de henvendelser, vi generelt har fået, at hvis det gennemføres, som det ligger i lovgivningen, vil det altså enten tvinge dem til at skære ned på deres uddannelsestaxameter eller muligvis sælge deres bygninger og efterfølgende leje dem ud igen med mulighed for momsafløftning.
Og det her cirkus - for at sige det rent ud - synes vi som Socialdemokrater vil være meget uhensigtsmæssigt, og det vil tilføre skolerne en række ekstraomkostninger i form af handel og advokat og stempel og tinglysning osv. Derfor vil vi i første omgang sige, at vi altså ikke kan tilslutte os lovforslaget, som det ligger, men hvis ministeren vil give tilsagn om at se på det og vi kan få løst den problemstilling, vil vi stille os positivt, men vi vil under udvalgsarbejdet nøje få belyst konsekvenserne af det her lovforslag på det her område.